Diari Oficial de la Generalitat Valenciana


Sumari del DOGV 9706, del 18-10-2023 (2023/10749)

RESOLUCIÓ de 3 de setembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte de complex hoteler integrat en la natura dedicat a la meditació i el descans, al terme municipal de Cabanes (Castelló). Expedient: (3104758) 69/2023/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9706

Data del DOGV
:   18-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10799


Data del document
:   03-09-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 3 de setembre de 2023, del director general d'Urbanisme, Paisatge i Avaluació Ambiental, per la qual es formula informe d'impacte ambiental del projecte de complex hoteler integrat en la natura dedicat a la meditació i el descans, al terme municipal de Cabanes (Castelló). Expedient: (3104758) 69/2023/AIA. [2023/10047]  
  
«Informe d'impacte ambiental  
Expedient: (3104758) 69/2023/AIA.  
Títol: complex hoteler integrat en la natura dedicat a la meditació i el descans.  
Promotor: Harit Ayurveda, SL.  
Òrgan substantiu: Ajuntament de Cabanes.  
Localització: Cabanes (Castelló).  
Antecedents i tramitació administrativa  
Harit Ayurveda, SL, l'any 2017 va sol·licitar una declaració d'interés comunitari (DIC) per a una activitat destinada a allotjament turístic rural, hotel integrat en la natura, la resolució favorable de la qual es va obtindre el 7 de juny de 2019 (expedient DIC-Castelló 2017-0243). En l'esmentada DIC se sol·licitava l'atribució d'ús i aprofitament per a l'activitat destinada a allotjament turístic rural, hotel integrat en la natura, en les parcel·les 21, 92 i 106 del polígon 17 de Cabanes.  
En data 28 de març de 2023, l'Ajuntament de Cabanes (òrgan substantiu) va donar trasllat a aquest Servei d'Avaluació d'Impacte Ambiental (òrgan ambiental) de la sol·licitud d'avaluació d'impacte ambiental simplificada. Aquesta s'acompanya de la documentació següent: sol·licitud del promotor, projecte d'activitat, document complementari al projecte bàsic, estudi acústic, pla de prevenció d'incendis forestals d'un complex hoteler i plànols (PPIF), document ambiental, memòria de l'estudi d'integració paisatgística (EIP), memòria patrimonial, declaració d'interés comunitari (ABX-4108/0243) i informe de compatibilitat urbanística.  
Per a l'elaboració de l'informe ambiental, amb vista a la simplicitat i reducció de càrregues administratives, s'han tingut en compte els informes emesos en el procediment d'atorgament de la DIC, remesos a l'òrgan ambiental per la Direcció Territorial d'Urbanisme de Castelló, en data 4 de maig de 2023. Els esmentats informes són els següents:  
- Informe del Servei Territorial de Medi Ambient de Castelló, de data 6 de febrer de 2018, en el qual s'indica que el projecte no afectarà espais naturals protegits, espais protegits de l'RN2000, forests d'utilitat pública o vies pecuàries. Així mateix, en situar-se en sòl forestal, es requereix la presentació del PPIF elaborat per un tècnic forestal amb titulació universitària.  
- Informe del Servei Territorial de Turisme, de data 21 de desembre de 2017, i un segon informe, en data 9 de febrer de 2018, sol·licitat per la possibilitat de no compliment del requisit exigit segons l'article 197 f) 1r de la LOTUB, emesos ambdós en sentit favorable.  
  
- Informe de l'Ajuntament de Cabanes, de data 6 d'abril de 2018, emés en sentit favorable.  
- Informe favorable de la Confederació Hidrogràfica del Xúquer (CHJ), de data 22 de febrer de 2018, que conclou que l'àmbit de l'actuació no afecta cap llit públic, ni les seues zones de servitud i policia. Indica, a més, que la demanda d'aigua generada per l'actuació pot ser atesa a través del pou ja existent, en disposar de suficients recursos per a això, i que per a poder reutilitzar les aigües depurades s'haurà d'obtindre prèviament la corresponent concessió (si el titular de l'autorització d'abocament i el sol·licitant de la reutilització no coincideixen) o l'autorització complementària a la d'abocaments (si el titular de l'autorització d'abocament i el sol·licitant de la reutilització coincideixen).  
  
D'altra banda, aquest mateix informe exposa que la quantitat d'aigua destinada a ús sanitari i neteja de reg de jardins, segons la documentació aportada en el seu moment pel promotor, pujava a 5.841,46 m³/any, els quals serien captats des d'un pou propi. Hi ha inscripció en el registre d'expedients de la CHJ per a un volum màxim anual de 6.181 m³, per la qual cosa la demanda generada pot ser atesa a través del pou existent, en disposar de recursos per a això.  
- Informe de la Direcció Territorial de Castelló, de data 12 de març de 2019, que indica que és necessari que es presente el Pla de prevenció d'incendis forestals de l'activitat per a emetre informe de l'Administració forestal previ a la resolució de la DIC.  
- Informe favorable de la Direcció General d'Ordenació del Territori, Urbanisme i Paisatge, de data 21 de maig de 2019, condicionat al fet que es duguen a terme les mesures d'integració paisatgístiques recollides en l'addenda de l'EIP.  
- Informe del Servei de Carreteres de la Diputació de Castelló, de dates 16 d'abril i 18 de juny de 2019, en què s'accepta la proposta de millora d'accés a l'activitat des de la carretera CV-146. No obstant això, l'informe no suposa l'autorització per a executar les obres de millora de l'accés, autorització que ha de realitzar-se amb l'aportació prèvia del corresponent projecte d'obres.  
- Informe del Servei d'Avaluació d'Impacte Ambiental, de data 18 de juliol de 2018, on es conclou que el projecte ha de sotmetre's al procediment d'avaluació d'impacte ambiental simplificada (expedient 205/17-CON).  
En data 4 de maig de 2023, l'Ajuntament de Cabanes remet un informe realitzat pel Servei Territorial de Medi Ambient de Castelló, conforme des del punt de vista de la prevenció d'incendis forestals (de data 17.01.2022) al PPIF presentat pel promotor.  
En data 4 de maig de 2023, l'òrgan ambiental realitza consulta a les administracions públiques següents: Subdirecció General de Medi Natural i Avaluació Ambiental (SDGMN) i Servei de Patrimoni Cultural.  
  
En data 14 de juny de 2023, l'SDGMN, remet un informe del Servei Territorial de Medi Ambient de Castelló de data 12 de gener de 2023, que conclou que l'activitat no suposa afeccions a forests gestionades per la Generalitat, finques patrimonials, vies pecuàries, arbres monumentals, espais naturals protegits, Xarxa Natura 2000, hàbitats o espècies. Així mateix, s'informa que l'activitat no afecta terreny forestal incendiat i és compatible amb el medi forestal, condicionat al compliment del que s'estableix en la legislació en matèria de prevenció d'incendis forestals (esmentada en apartats posteriors).  
En data 28 de juliol de 2023, l'ST de Cultura i Patrimoni remet un informe condicionat a una nova intervenció arqueològica per a documentar amb detall l'estructura de pedra seca afectada per una de les suites referenciada en la memòria d'impacte patrimonial aportada pel promotor.  
Vist l'àmbit en què es desenvolupa el projecte i les seues característiques, aquest òrgan disposa d'elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
El projecte pretén la implantació d'un complex hoteler amb instal·lacions destinades a serveis d'allotjament i restauració, amb aparcament i atenció sanitària bàsica, i serveis complementaris d'oci, formació, reunions i esdeveniments, relacionats amb l'ecologia, la salut natural i la interacció positiva de l'ésser humà amb la natura.  
Es projecta la construcció d'un edifici principal de trenta habitacions i vint suites amb pati, i superfícies construïdes de 2.183,12 m² i 2.200,40 m², respectivament. A més, compta amb zones comunes com ara terrasses pavimentades, zones enjardinades i una piscina. La superfície total ocupada pel complex, sumant la part edificada (edificis i instal·lacions) i el viari serà de 9.922 m². D'altra banda, figuren en la memòria i plànols del projecte tres xicotetes edificacions existents en l'extrem sud-est de la parcel·la dedicades a l'ús agrícola de la finca, que sumen una superfície total de 180 m². Atés que no s'acredita la seua legalitat, ni la seua antiguitat, i atés el caràcter ruïnós d'alguna d'aquestes, el promotor ha aportat el compromís per a la seua demolició.  
  
L'accés fins al complex es realitzarà seguint 2,86 km el camí Mas d'en Queixa des del quilòmetre 9,50 de la carretera CV-146. Actualment, el camí d'accés és de terra, amb 4 metres d'amplària i uns 3 km de longitud. El trànsit interior de vehicles es realitzarà mitjançant els vials existents. S'habilitaran dues zones d'aparcaments, així com ramals d'accés a les suites. Tot el ferm serà de llastos naturals i grava compactada.  
Per al subministrament d'aigua potable, es proposa utilitzar el pou propi existent en la parcel·la (concessió de la CHJ vigent) i l'aljub, mitjançant conduccions enterrades de preses i distribució a edificis. La potabilització de l'aigua es realitzarà mitjançant un equip automàtic instal·lat a l'inici de la xarxa de distribució interior. Segons es desprén de la documentació aportada, la quantitat d'aigua demanada pujarà a 7.300 m³/any. L'informe de la CHJ indica que la parcel·la disposa d'inscripció en el Registre d'Aigües d'una concessió d'ús privatiu per a proveïment domèstic i reg (expedient 2004IP0683) amb un volum màxim anual de 6.181 m³/any.  
Las aigües residuals generades per l'activitat seran tractades en dues depuradores enterrades i, posteriorment, utilitzades per a reg de la parcel·la en l'àmbit del projecte, i el sobrant s'abocarà a llit públic (barranc dels Llorenços), i en l'expedient consta informe favorable de la CHJ a la DIC.  
El subministrament elèctric s'obtindrà mitjançant plaques fotovoltaiques situades sobre les marquesines de l'àrea aparcament i comptarà amb aportació addicional de la xarxa general. Per a això, s'executarà des d'un transformador a l'entrada de la parcel·la una presa enterrada per camí existent a les diferents edificacions. Hi ha accés al servei de telefonia per satèl·lit o wifi disponible al públic.  
La recollida de residus serà realitzada a través del servei de recollida municipal i per un gestor autoritzat dels residus perillosos.  
Per als efectes acumulatius d'aquest projecte amb altres de pròxims, en tractar-se d'un allotjament turístic de caràcter aïllat lluny de sòls urbans i urbanitzables, s'ha realitzat una anàlisi de la zona on es localitza i es desprén que es tracta d'una zona sense activitats similars en la ubicació del projecte.  
Ubicació del projecte  
El promotor preveu diferents alternatives, inclosa l'alternativa zero, de no execució, descartada entre altres aspectes per una pèrdua del benefici social de l'activitat en relació amb la creació d'ocupació. Les alternatives restants preveuen situar l'actuació sobre sòl urbà i una distribució concentrada de l'edificació. S'opta per la solució d'ubicació en sòl no urbà i amb edificacions disseminades, que persegueix harmonitzar els interessos de l'entitat promotora amb la viabilitat econòmica del projecte i la seua sostenibilitat ambiental i social. L'aspecte negatiu d'aquesta alternativa és l'actuació sobre sòl forestal.  
  
El complex hoteler se situa en la parcel·la 106 del polígon 17, referència cadastral 74897F906387408025DE, i una superfície de 28,82 ha. L'àmbit vinculat a la DIC comprén, a més, les parcel·les 21 i 92 del polígon 17 de Cabanes, de superfície 2,84 i 2,46 ha, respectivament. Segons l'informe de compatibilitat de l'Ajuntament de Cabanes de data 21 de desembre de 2022, la parcel·la sobre la qual es pretén desenvolupar l'activitat està situada en sòl classificat com a no urbanitzable normal vulnerable a la contaminació (SNUNVC), compatible amb el planejament urbanístic vigent.  
La parcel·la és de forma allargada, de NO a SE, comença des del NO més estreta, i s'eixampla conforme avança cap a l'SE, i s'enclava en el carener generat entre els barrancs dels Llorenços i de Roca Cabridera, afectant terreny forestal. No obstant això, la ubicació dels edificis projectats serà en un replà del vessant amb pendents menors del 5 %, sobre terreny natural i bancals en desús ocupats per matoll dens.  
  
Quant als riscos d'accidents greus i/o catàstrofes que pogueren afectar el projecte, es troben els incendis forestals. Encara que la parcel·la està envoltada per diversos barrancs, l'àmbit de l'actuació té una elevació superior a aquests, i se situa fora de llit públic, i segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), fora de zones amb risc d'inundació.  
Consultada la cartografia de l'IDEV, la parcel·la no està dins de l'àmbit de cap espai natural protegit ni Xarxa Natura 2000, (aproximadament a uns 500 m al nord de la parcel·la es troba la ZEPA Planiols-Benasques). Aquesta zona alberga hàbitats d'interés comunitari no prioritaris, concretament del 9340 - Alzinars de Quercus ilex i Quercus rotundifolia (alzinars) i del 5330 - Matolls termomediterranis i preestèpics (llentiscars). Consta en l'expedient tant el pla de prevenció d'incendis forestals com la resolució favorable de valoració d'afeccions per part de l'SDGMN.  
Característiques del potencial impacte  
Els principals impactes de l'activitat urbanística dispersa són els deguts a la generació d'emissions, sorolls, abocaments i residus que, potencialment, poden derivar en contaminació del sòl, dels aqüífers i de l'atmosfera, així com molèsties a la biodiversitat i hàbitats existents i l'afecció paisatgística.  
Qualitat de l'aire, soroll i contaminació lumínica. Tant en la fase d'execució de l'obra com en la fase de funcionament, es produirà un augment d'emissions de gasos i partícules a l'atmosfera provocades pel trànsit rodat i per la combustió dels motors dels vehicles en moviment, així com un increment del nivell sonor. Els impactes es consideren negatius, de baixa intensitat, puntuals i d'efectes fugaços.  
  
Per a reduir la magnitud de les afeccions, el promotor proposa mesures protectores i correctores en la fase d'explotació com ara la reducció de la contaminació acústica generada a l'interior dels edificis (extracció dels fums i instal·lacions que es troben en la planta de semisoterrani). L'estudi acústic aportat exposa que les mesures dissenyades tant en el projecte d'execució com les exposades en l'estudi permeten reduir els nivells de soroll transmés a l'exterior durant el funcionament de l'activitat, i garanteixen que seran inferiors als nivells de recepció màxims permesos. Pel que fa a la contaminació lumínica, proposa minimitzar la intensitat de la il·luminació exterior en trobar-se la instal·lació immersa en un entorn d'alta naturalitat. També l'ús de materials en acabats exteriors que no reflectisquen la llum solar ni artificial; no usar materials metàl·lics polits o sense tractament antireflectant; i els focus i fanals exteriors amb difusor dirigit al sòl, sense projecció cap amunt, de 4 lux en carrers i de 2 lux en terrasses.  
  
D'altra banda, davant la falta de mesures aportades pel promotor en la fase de construcció i amb la finalitat de disminuir al màxim l'afecció a l'atmosfera, des d'aquest òrgan ambiental s'aporten amb caràcter genèric, les mesures següents:  
- Els accessos hauran de romandre en perfecte estat i hauran de ser regats periòdicament, de manera que es reduïsquen les emissions de pols a conseqüència del trànsit de vehicles.  
- Es limitarà la velocitat de tots els vehicles a 20 km/h, amb la finalitat d'evitar la generació de pols i l'emissió d'alts nivells sonors.  
  
- Es durà a terme una posada a punt dels motors de la maquinària que intervé en les obres de construcció, per a evitar en la mesura que siga possible l'emissió de gasos de fuita de la maquinària, així com emissions de soroll. S'haurà de disposar dels documents justificatius d'haver passat favorablement les inspeccions tècniques dels vehicles corresponents.  
Recursos consumits. Els principals recursos naturals utilitzats pel projecte són l'aigua utilitzada pels usuaris del complex hoteler i neteja d'instal·lacions i l'ocupació del sòl.  
La posada en funcionament del complex provocarà un augment de la demanda del consum de l'aigua, consum de caràcter irregular i estacional. La demanda de l'aigua es preveu cobrir del pou propi i l'aljub. En cas necessari, s'ajustarà el volum d'aigua de la concessió del pou a la necessitat de la futura actuació.  
El promotor, amb la finalitat d'evitar un excés de consum d'aigua instal·larà elements que permeten disminuir-ne el consum com ara difusors o cisternes de doble descàrrega. El reg de les zones verdes es realitzarà amb reg localitzat.  
Al seu torn, el consum d'aigua provocarà una generació d'aigües residuals que poden provocar contaminació d'aqüífers. A fi d'evitar la seua afecció, les aigües residuals generades seran tractades en dues depuradores enterrades i es preveu la seua reutilització per al reg agrícola en els camps de cultiu de la parcel·la. L'impacte es considera poc significatiu. Pel que fa a això, la CHJ informa dins del procediment d'obtenció de la DIC, que per a poder reutilitzar les aigües depurades s'haurà d'obtindre prèviament la corresponent concessió o autorització complementària a la d'abocaments.  
La vegetació forestal contribueix a mitigar els efectes erosius sobre el sòl, per la qual cosa l'eliminació d'aquesta generarà afeccions ambientals, màximament tenint en compte que el risc d'erosió potencial de la zona és molt alt en l'àmbit del projecte.  
Tenint en compte la superfície a construir i el tipus d'orografia en què es realitzarà (edificis distribuïts sobre bancals i altres zones planes naturals), l'ús forestal desapareixerà en l'àmbit estricte de les edificacions de manera permanent. A fi de minimitzar l'afecció al sòl, els moviments de terra seran reduïts i es restringiran solament a les zones on se situen les construccions amb col·locació de balises en el perímetre del desbrossament, i l'esplanació i els vehicles i la maquinària pesant circularan per les vies d'accés existents, sense afectar superfícies limítrofes. Així mateix, els camins i aparcaments (principal i de servei) seran estabilitzats mitjançant compactació dels llastos naturals.  
  
Una vegada concloses les obres, es procedirà, si és necessari, a la descompactació de totes les superfícies que hagen sigut alterades a conseqüència del pas de maquinària, mitjançant un conreu superficial del terreny o un subsolat.  
Sistema hidrològic i qualitat de les aigües. A fi de protegir el sistema hidrològic referent a la qualitat de les aigües subterrànies, en la fase d'execució, aquest òrgan ambiental planteja unes mesures tendents a previndre l'aportació de substàncies contaminants que pogueren abocar-se per l'activitat i manteniment de la maquinària i instal·lacions auxiliars d'obra, com ara: situar la zona d'instal·lacions i parc de maquinària en sòls impermeables o prèviament impermeabilitzats, seleccionant els sòls de menor valor; provisió de combustibles i olis, igual que les revisions de les màquines o vehicles en tallers degudament acreditats, limitant-se la presència de materials perillosos en la zona d'obres. Es realitzarà un emmagatzematge selectiu de residus que seran gestionats d'acord amb la normativa vigent.  
  
D'altra banda, la ubicació de l'activitat es troba en la divisòria de les conques dels corrents, i això significa que l'àmbit d'actuació té una elevació superior a la dels barrancs, per la qual cosa no hi haurà afecció al règim de corrents. Així mateix, l'àmbit d'actuació queda fora de la zona de policia de llit públic i de la zona de flux preferent, tampoc està afectada per risc d'inundació.  
  
Residus. En general, tant en la fase de construcció com en l'explotació, els residus han de ser caracteritzats i separats a fi de determinar-ne la naturalesa i la destinació, emmagatzemats sense originar un risc per a la salut humana i el medi ambient, i ser entregats a un gestor autoritzat. El promotor preveu un pla de gestió de residus de construcció i demolició específic inclòs en el projecte de construcció.  
  
Biodiversitat i hàbitats. Atenent l'informe del Servei Territorial de Medi Ambient, l'activitat no suposa afeccions a forests gestionades per la Generalitat, finques patrimonials, vies pecuàries, terrenys forestals incendiats, arbres monumentals, espais protegits Xarxa Natura 2000, hàbitats o espècies prioritaris. L'activitat afecta sòl forestal PATFOR i es considera compatible amb el medi forestal, condicionat al compliment de l'annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana. En relació amb els hàbitats d'interés comunitari no prioritaris esmentats en l'apartat d'ubicació del projecte, aquest òrgan ambiental informa que fora de la zona d'actuació s'ha de respectar o afavorir aquestes formacions vegetals.  
  
Així mateix, el promotor destaca per a la fase de funcionament que l'actuació en si no suposa un factor negatiu per a la fauna, ja que no modifica els seus costums. A més, els ecotons generats per la franja de protecció en la interfície de les edificacions i el terreny natural tindran efecte positiu, ja que la seua habitual riquesa específica s'associa generalment a millors condicions tròfiques prop de les zones refugi, en aquest cas el matoll i la pineda.  
Paisatge. La implantació d'infraestructures suposa la introducció en l'entorn d'un element no natural que produirà un impacte visual negatiu. El document ambiental recull les mesures d'integració paisatgístiques relacionades amb el condicionant de l'informe del Servei d'Infraestructura Verda i Paisatge emés al si de la DIC, encaminades a evitar, reduir o compensar els efectes negatius de l'actuació sobre el paisatge. Las mesures d'integració paisatgística, entre altres, preveuen: integrar els edificis en la configuració espacial dominant, adaptar la construcció a l'ambient arquitectònic del paisatge tradicional, minimitzar la pèrdua de qualitats del sòl i reduir les afeccions al paisatge faunístic. Segons l'EIP, la major integració visual ve donada per les reduïdes dimensions dels edificis i per l'ús de recobriments exteriors de color ocre o blanc que mimetitzen els edificis amb l'entorn.  
  
El promotor també preveu l'adequació morfològica i la integració ambiental i paisatgística de les zones annexes a la infraestructura, concretament mantenint la vegetació herbàcia natural en zona de drenatges; a més de l'aplicació de mesures correctores mitjançant la plantació d'arbres d'espècies pròpies de l'entorn natural de l'actuació, que milloren la qualitat visual actual.  
Patrimoni. Consultada la carta arqueològica i la capa de jaciments paleontològics, no s'han identificat elements del patrimoni cultural inventariats a menys de 200 m de la parcel·la que albergarà el complex. No obstant això, i d'acord amb la memòria aportada d'acord amb la prospecció arqueològica autoritzada mitjançant resolució de data 22 de juliol de 2023 (expedient CS-217/2020), es constata que el jaciment denominat ETN5-CORRAL, restes d'un corral construït amb la tècnica de la pedra en sec, es localitza en la zona on es preveu una part de la construcció del complex, concretament entre dos de les suites. Totes les actuacions de l'entorn immediat del jaciment queden condicionades a l'informe definitiu de l'òrgan competent en la matèria.  
  
El document ambiental compta amb un programa de seguiment de les mesures protectores i correctores que estableix controls i activitats programades i la seua periodicitat.  
Amb el cessament de l'activitat i amb la finalitat de complir l'article 222 del Decret legislatiu 1/2021, de 18 de juny, del Consell, el document ambiental recull la recuperació del terreny al seu estat original, analitzant les operacions necessàries per a això. Té en compte el desmantellament d'àrees enjardinades, vials, aparcaments i infraestructures elèctriques i hidràuliques; demolicions de l'obra civil; retirada selectiva de residus de les operacions enumerades i la revegetació de la zona (anivellament del sòl amb aportació de terres on es requerisca, millores edàfiques i conreu del sòl i plantació d'arbres autòctons, d'espècies existents en l'entorn).  
D'altra banda, pel que fa a l'ocupació i l'economia local es preveu generar trenta llocs de treball directes, a més de les sinergies que es produiran amb el sector serveis en l'economia local, i contribuir així a millorar l'oferta turística d'allotjament al municipi.  
Conclusió  
Ateses les característiques del projecte i la seua ubicació, la magnitud dels impactes previsibles i les mesures preventives i correctores plantejades, s'estima que el projecte no generarà efectes significatius sobre el medi ambient sempre que es realitze segons el que s'estableix en el document ambiental remés, d'acord amb les condicions que, recollides en l'epígraf de criteris ambientals, es destaquen en la resolució d'informe d'impacte ambiental.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
Consideracions jurídiques  
El projecte constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf l) del grup 9 del seu annex II, urbanitzacions de vacances i instal·lacions hoteleres fora de sòl urbanitzat i construccions associades.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
De conformitat amb l'article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, s'assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, i transports, ports i aeroports.  
L'article 119 del Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General d'Urbanisme, Paisatge i Avaluació Ambiental la competència d'avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que ostente resolc:  
  
Primer  
Estimar que el projecte de construcció complex hoteler integrat en la natura dedicat a la meditació i el descans, al terme municipal de Cabanes (Castelló), promogut per Harit Ayurveda, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. S'hauran d'implementar les mesures d'integració paisatgístiques recollides en l'EIP (pàgines 61 a 67), justificades i detallades en l'addenda de l'EIP.  
2. Respecte a les aigües residuals que s'abocaran al llit públic, s'haurà de sol·licitar l'autorització d'abocament a l'administració hidràulica competent. Així mateix, s'haurà de complir amb els condicionants de l'informe de la CHJ.  
3. Durant l'execució de les obres, es prendran les mesures oportunes per a evitar arrossegaments de fins i substàncies contaminants cap als cursos d'aigua. En finalitzar les obres, es retiraran tots els materials sobrants i s'efectuarà una exhaustiva neteja de l'entorn.  
4. Si es produïren abocaments accidentals i incontrolats per part dels vehicles, en particular restes d'olis i greixos, es procedirà a la retirada i neteja immediata del sòl afectat amb material absorbent (sepiolita o similar), i s'emmagatzemarà temporalment en recipients estancs, identificats i codificats, fins al seu lliurament a un gestor autoritzat.  
  
5. Caldrà ajustar-se al que es disposa en el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o als seus voltants; annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana.  
6. Respecte a la il·luminació exterior, es complirà amb el que es disposa en la ITC EA-03, pel que fa a la resplendor lluminosa nocturna i llum intrusa o molesta, inclosa en el Reial decret 1890/2008, de 14 de novembre, pel qual s'aprova el Reglament d'eficiència energètica en instal·lacions d'enllumenat exterior i les seues instruccions tècniques complementàries.  
7. En relació amb el jaciment arqueològic localitzat en la prospecció arqueològica, el promotor haurà d'adoptar les mesures específiques que, si escau, determine l'òrgan competent en matèria de patrimoni cultural a través de l'informe definitiu en la matèria, i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
8. Les accions incloses en el programa de vigilància i seguiment ambiental hauran de documentar-se, als efectes d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents. Així mateix, dins del programa de vigilància ambiental, en la fase d'explotació, es durà a terme una inspecció periòdica de l'àrea d'aparcament per possibles abocaments accidentals de vehicles, i s'emmagatzemaran els residus retirats en contenidors adequats i gestionats conforme a la seua naturalesa i la seua perillositat.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 3 de setembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»